#  Čo musí zvládnuť

#  budúci prvák?



Zaujíma vás ako pripraviť dieťa do školy? Čo môžeme nielen v materskej škole, ale aj rodičia vylepšiť a načo nemáte zabudnúť predtým, než pôjde vaše dieťa do školy? Na zvládnutie písania, čítania a celkového nástupu do prvého ročníka je dostatočná a rovnomerná úroveň rozvoja poznávacích (kognitívnych), motorických a ďalších schopností a zručností:

 **Základné vedomosti, schopnosti a zručnosti predškoláka**

poznať svoje**meno, priezvisko**, adresu bydliska, členov rodiny a ich zamestnanie,

**orientovať** sa v okolí domu a v okolí školy (poznať cestu do/zo škôlky, školy domov),

poznať základné **pravidlá cestnej premávky** (dopravné značky, signály pre chodcov, farby semaforu),

poznať **známe profesie**a činnosti dospelých a stroje alebo náradia, ktoré sa používajú pri práci, poznať a pomenovať **bežné domáce práce**,

vedieť **pomenovať bežné predmety,** ich vlastnosti (farby, tvar, veľkosť, materiál),

**poznať** základné a rozlišovať doplnkové **farby,**

poznávanie**prírody živej i neživej:** pomenovať základné kvety, kry, stromy, zeleninu, ovocie, zvieratá, poznať**znaky ročných období,**rozpoznávať časti dňa, postupne aj **dni v týždni,** poznať základné prírodné zákonitosti.

**správanie v prírode, k svojmu okoliu -**vedieť sa správať v prírode, šetrne zaobchádzať s predmetmi,

poznať a **pomenovať časti ľudského tela,** zmyslové orgány, zásady starostlivosti o zdravie - vhodné jedlo a pitie.

samostatne**používať WC** s následnou sebaobsluhou, **umývať si ruky**po použití WC, po príchode z ihriska, po práci s niečím špinavým ..., pravidelne si čistiť zuby, vedieť sa vysmrkať.

**samo jesť s príborom**, samostatne sa obliecť a vyzliecť, **zaviazať si šnúrky** na topánkach, byť schopné udržiavať poriadok na svojom mieste,

hovoriť **zrozumiteľne, jasne**, používať jednoduché slová, rozumieť hovorenému slovu, chápať slovné pokyny,

zdvorilo a slušne sa správať - **vedieť pozdraviť, poprosiť, poďakovať**, osloviť, fungovať v kolektíve, vedieť spolupracovať, podeliť sa,

 vedieť **správne držať ceruzku,** farbičku, mať dostatočne uvoľnenú rúčku, aby zvládlo nápor písomných aktivít v prvom ročníku,

Mať dostatočne rozvinuté kognitívne -**poznávacie funkcie** - grafomotoriku, vizuomotoriku, audiomotoriku(sluchovú pamäť, sluchové vnímanie- spracovať do kreslenej, písomnej alebo verbálnej podoby) zrakové vnímanie, základné matematické predstavy ...



**Dieťa sa učí predovšetkým na základe praktickej skúsenosti,** na základe vlastného skúmania a experimentovania. Poznatky a návyky, ktoré dieťa nadobudne v predškolskom veku, sú základom pre jeho ďalší rozvoj a štúdium.

Nestačí však vyzbrojiť dieťa do školy len vedomosťami, nezabúdajme na láskavú a chápajúcu výchovu.